NB – as jy outomaties in kennis gestel wil word van nuwe artikels op die webtuiste, laai ‘n RSS leser af (Sharpreader werk baie goed – 800KB), installeer dit en tik die volgende skakel in die adresbalk van Sharpreader in: http://www.communitas.co.za/index.php?format=feed&type=rss en subscribe! Jy sal nooit weer iets mis nie! Of klik op die RSS skakel hieronder. Nati Stander – NG Gemeente Witrivier
Author Archives: Nati Stander
Wie is die (historiese) Jesus?
Tags : Apologetiek
Category : Gemeentebriewe
Is die Jesus waarin Christene glo, dieselfde Jesus wat regtig geleef het?
Of het die verhale rondom Jesus “stertjies” bygekry?
Is Jesus se wonderverhale nie dalk bietjie aangedik nie?
Kortom, is die Bybel betroubaar oor wat dit aangaande die historiese Jesus sê?
Dit is ‘n belangrike vraag!
Daar is heelwat mense vandag wat beweer dat die historiese Jesus baie minder noemenswaardig was, as wat die Bybel probeer te kenne gee.
Hulle beweer dat soos wat die tyd aangestap het, het die stories aangaande Jesus stertjies bygekry. Mettertyd het die historiese Jesus vervorm tot ‘n mitiese of legendariese figuur.
Wil jy hê jou geloof moet op ‘n mite gebaseer wees of op die waarheid?
Kom luister na die getuienis.
Maandag 17 September om 18:00 kom praat Dr Ross Hickling met ons oor die getuienis wat ons van die historiese Jesus besit, en of die Bybel betroubaar is.
Dr Hickling het studeer aan die bekroonde Biola universiteit in die VSA, en is tans besig met verdere doktorale studies aan NWU.
Wat gaan jy baat?
Hierdie aand gaan jou geloof stig en jou bemagtig om skeptici te beantwoord wat beweer dat Jesus niks meer is as ‘n feeverhaal nie.
Nooi gerus ook vriende wat twyfel. Die bedoeling is dat dit ‘n aand sal wees waar ons krities kan dink oor die getuienis op hande. Daar sal weereens ruim geleentheid vir vrae aan die einde wees.
Bestaan God regtig?
Ons leef in ‘n tyd wat God in die spervuur is. Hoe meer die wetenskap toeneem, hoe meer is daar mense wat nie meer in God glo nie.
Maar dan is daar ander mense – ook wetenskaplikes – wat meen dat mens juis in die bestaan van God kan glo oor dit wat ons in die wetenskap leer…
▪ Datum: Maandag 27 Augustus
▪ Tyd: 18:00
▪ Plek: Witrivier gemeentesentrum
▪ Kostes: Gratis (Ons berei ligte verversings vir 50 mense voor)
Wat is die tema wat behandel gaan word?
Dr Bohlin is ‘n bekende apologeet, afkomstig van die VSA. Hy skop die aand af, en die titel van sy praatjie is: “How Biology Points us to God”.
Die natuur is vol van God se vingerafdrukke.
Dr Miller, ook ‘n bekende Amerikaanse apologeet, sluit hierna by hom aan met ‘n praatjie wat handel oor “Intelligent Design”. As mens die natuur bestudeer, dui alle getuienis daarop dat daar ‘n “intellegente ontwerper” (God), agter die skerms aan die werk is.
Vir wie is die aand bedoel?
▪ Eerstens is die aand vir intellektuele gelowiges bedoel. Hierdie aand gaan vir jou toerus om jou geloof in God op ‘n rasionele manier te verstaan.
▪ Tweedens is die aand ook gemik op skeptici of mense wat geloofstwyfel beleef. Jy gaan sien dat geloof en wetenskap nie teenoor mekaar staan as opponente nie.
Program van die aand.
▪ 18:00-18:15 Opening en verwelkoming
▪ 18:15-19:15 Dr Bohlin ~ “How Biology points us to God”
▪ 19:15-19:30 Pouse met ligte verversings (ons berei vir 50 mense voor)
▪ 19:30-20:30 Dr Miller ~ “Intelligent Design”
▪ 20:30-20:45 Sprekers beantwoord vrae uit die gehoor.
Dit gaan ‘n aand wees wat jou geloof in God gaan stig! Voel asseblief vry om vriende saam te nooi. Daar sal aan die einde geleentheid wees om aan ons sprekers vrae te vra.
Medegelowige, jy wil nie komende Sondag, 19 Augustus, misloop nie. Daar is ‘n baie spesiale getuienis wat gedeel gaan word oor iemand vir wie die Here genees het!
Gou 7 ander brokkies nuus…
1.) Bestaan God regtig?
Kan ‘n mens glo dat daar ‘n “God” is wat alles geskep het? Wie sê dat alles rondom ons nie dalk net per toeval ontstaan het nie?
Dit is die vraag wat Dr Bohlin in ons gemeente kom aanspreek, Maandag 27 Augustus om 18:00. Dr Bohlin -afkomstig van die VSA – is ‘n bekende apologeet en die titel van sy lesing is: “How Biology Points us to God”.
Direk na afloop van Dr Bohlin se lesing, sal Dr Miller die verhoog neem en met ons oor die nuutste bevindinge van evolusie praat. Daar is gevind dat die evolusionêre teorie groot leemtes het, en Dr Miller stel die saak van “Intelligent Design”, oftewel die geloof dat daar ‘n “Intelligente Ontwerper” – God – agter die beplanning van die skepping is.
Hierdie aand gaan jou geloof in God versterk! Daar sal geleentheid wees om ook vrae te vra. Bring gerus ook vriende saam wat twyfel in God se bestaan.
2.) Kan God gebede beantwoord?
Ja, definitief! Daarom skep ons geleentheid vir die tweede genesingsdiens van die jaar, op Donderdag 30 Augustus om 18:00 by die gemeentesentrum.
As jy behoefte het aan gebed – hetsy vir fisiese genesing, finansiële krisisse, huweliksprobleme, of watter bekommernisse jy ook mag beleef – nooi ons jou uit om hierdie geleentheid te kom bywoon en jou nood voor die Here te kom plaas.
Ons genesingsdienste is nie skouspelagtig nie. Ons bid diskreet vir mekaar sonder dat die persoon blootgestel – of dat die Here gemanipuleer voel. Dit word met baie respek teenoor beide die Here en die persoon gedoen.
Kom, laat toe dat ons vir jou bid…
3.) Hoe groei mens in jou verhouding met die Here?
Dit is bewys dat geestelike dissiplines ‘n belangrike sleutel is wat geloofsgroei ontsluit. Om hierdie rede bied ons ‘n kursus oor geestelike dissiplines aan, op Donderdag 23 Augustus om 18:00. In hierdie kursus gaan jy bekendgestel word aan 10 klassieke gewoontes wat jou geestelike lewe gaan verryk. Daar is net plek vir 12 mense in die sitkamer, bespreek dus jou plek vroegtydig!
4.) Dankoffers trek dadelik reg.
In my vorige nuusbrief het ek genoem dat Juniemaand se dankoffers wesenlik minder was en dat ons toe op ‘n tekort afgestuur het. Die goeie nuus is dat die dankoffers vir Juliemaand, dadelik reggetrek het.
Dankie vir elkeen wat kies om hulle dankoffer in hierdie geloofsgemeenskap te belê. Doen asseblief so voort. Elke rand maak ‘n verskil – en daar word met groot omsigtigheid daarmee gewerk.
5.) Ken jou arbeiders die Here?
Het jy ‘n huishulp, tuinwerker, plaas- of fabrieksarbeiders wat vir jou werk? Ken hulle die Here?
Jy kan in jou werkers se geestelike lewe belê – en selfs indirek daarvoor verantwoordelik wees om iemand na die Here toe te lei – deur hulle na die Zoë-kamp te stuur.
Die kamp vind 7-9 Sept 2018 plaas, en word in Siswati aangebied. Dit kos R250. Vir meer inligting, besoek gerus ons webtuiste deur op die skakel te klik.
6.) Kursus vir huweliksvoorbereiding
Het jy geweet dat ons gemeente ‘n huweliksvoorbereidingskursus aanbied? Die kursus is geoogmerk vir paartjies wat in die afgelope jaar getrou het – of wat in die afgelope jaar gaan trou.
Dit is ‘n kursus van hoogstaande gehalte. Vir meer inligting, besoek ons webtuiste deur op die skakel te klik.
7.) Boelies is oral
Seksvoorligting en ontwikkelingsfases
Op die naweek van 16 en 17 Maart spreek ons gemeente 2 uiters belangrike temas aan…
Of jy kinders in die huis het of nie, ons almal ken iemand wat by hierdie geleenthede kan baat. Stuur asb die epos vir hulle aan…
Vrydag 16 Maart 18:00-20:00
Saterdag 17 Maart 08:30-13:00
Prof Vollie Spies bied ‘n geakrediteerde werkswinkel oor die hantering en ontlonting van seksuele misbruik aan.
Almal is welkom! Onderwysers, terapeute en ander professionele persone sal 5 CPD punte verdien deur die bywoon van hierdie geleentheid. Kostes vir die Saterdag beloop R350.
Bespreek en betaal voor 14 Maart @NG Witrivier. Rig navrae aan bluetoothouerskap@gmail.com
Wie is Prof Vollie Spies?
Prof. Spies word nasionaal erken as kampvegter vir slagoffers van seksuele geweld en het ook verskeie publikasies die lig laat sien met betrekking tot evaluering en heling van slagoffers van seksuele molestering.
Prof. Vollie Spies behaal die graad BAMW in 1972 by die UP, en DPhil in 1997 by UNISA. Haar spesialisveld is seksuele molestering. Sy het ook ŉ diploma in Child Law en is voltyds betrokke by studente opleiding aan UP en UNISA.
Mense wat op ‘n vorige Sondag na ‘n erediens staan en kuier. Dit is ‘n tipiese gesig by Witrivier.
Ek moet nou eers vir jou die storie vertel van wat verlede Sondag gebeur het. Dit was ‘n insident waaruit ek ‘n groot les geleer het.
Na afloop van eredienste staan ons mos onder die afdak en kuier dik stukke. Wel, verlede Sondag was geen uitsondering nie. Koffie in die hand het lidmate gestaan en stories uitruil oor die week se gebeure. Kort-kort kon jy hoor hoe iemand lag.
Ek het ook so op die grasperk voor die gemeentesentrum gestaan en kuier, toe my oog ‘n besoeker vang. Die persoon het ‘n blas vel en kom reguit na die kerkgebou toe aangestap. Eers die een persoon, toe die volgende, toe die volgende, toe die volgende…naderhand vergaap ek my aan hoe ‘n groep van meer as 20 mense van oorkant die straat, op die kerkgebou afpeil.
“Wat op dees aarde soek hulle hier?”, wonder ek. “Dalk verwar hulle ons gemeente met ‘n ander een”, is my eerste gedagte. Almal híer is immers leliewit en hulle…nie. Maar die groep loop so doelgerig dat ek gou besef dat hulle beslis (volgens hulleself) op die regte plek is. “Miskien het hulle die tyd verkeerd”, dink ek by myself. “Maar hulle kan tog sien dat die erediens klaar is en almal nou buite staan en kuier, so dit kan ook nie dít wees nie”.
Ek kan my nuuskierigheid nie meer keer nie en besluit om nader te stap en te gaan kennis maak. Ek val sommer weg en groet die eerste en beste een wat verbystap (hy was seker so in die middel van die lang ry besoekers). “Hallo, welkom!”, sê ek. Maar die persoon praat nie terug nie. Hy glimlag verleë en stap voort. Die hele groep verdwyn in ons kerkgebou in met my wat hulle agterna staar…
Ek probeer nog in my kop tot verhaal kom oor wat besig is om te gebeur, toe stap die hele groep weer uit die kerkgebou uit. Hulle was minder as ‘n minuut daarbinne! Nou is ek eers “ge-puzzle”.
Ek probeer weer groet soos hulle terugstap, en toe hoor ek hoe een van hulle met ‘n vriend loop en praat. Dit is was duidelik nie Afrikaans wat ek gehoor het nie, so ek slaan oor Engels toe: “Hallo, welcome, welcome!” Onsuksesvol groet ek die eerste persoon wat verbyloop, so ook die tweede en die derde. Maar êrens in die lang ry mense wat verby my stap, tref ek toe gelukkig één wat Engels magtig is.
Sy stop en vertel my vriendelik in haar gebroke Engels dat hulle ‘n toergroep uit Réunion eilande is. Hulle is eintlik Franssprekend. En hulle wou sommer gou na die binnekant van ons kerkgebou kom kyk. Hulle het gedink dit is ‘n katerdraal.
Ek ken min Frans, maar gelukkig het ek die tv-program “Arsène Lupin” as kind gekyk. My franse woordeskat bestaan dus uit ‘n volle drie woorde waaruit ek kan kies: “Je t’aime”, “Au revoir!” en “Bon voyage!”. Ek som die situasie op en meen dat “Bon voyage!” die meer gepaste woordkeuse sal wees, en roep dit selfversekerd vir die groep agterna. Hulle wuif vir my terug, maar ek kan sien hulle is nog teleurgesteld in my vervelige katedraal.
Toe ek by die huis aan die insident terugdink, het ‘n klomp gedagtes my kop deurkruis. “Ek moet nog gewoond raak aan die feit dat ek in ‘n dorp bly wat ‘n toeriste aantreklikheid is”, dink ek dankbaar.
“Dit is nogal jammer dat die groep toeriste teleurgesteld moes omdraai toe hulle die binnekant van ons kerkgebou sien”, kom die tweede gedagte. Ja, die reformasie – waarvan ons hierdie jaar die 500ste herdenking vier – het protestantse kerkgeboue van alle skilderye, beelde, kuns en simboliek gestroop.
Ons kerk is vaal. Ons kerk is arm.
“Gelukkig”, troos ek myself “het die groep toeriste toe die régte Kerk gesien”. Hulle het immers verby ‘n klomp gelowiges gestap wat vrolik gestaan en kuier het. Hulle kon sekerlik die blydskap in ons stemme hoor en die vreugde op ons gesigte sien om deel van hierdie geloofsgemeenskap te wees. Of het hulle?
Het die “régte Kerk” hierdie mense warm gegroet? Het die toeriste gevoel hulle is welkom, of het hulle gevoel ‘n klomp mense gluur hulle aan?
Die Kerk van Jesus straal inklusiwiteit óór die grense van taal en ras uit. Het hierdie mense dít by ons beleef? Ek weet nie. Ek kan nie sê nie. Maar die vraag hou my in die aande wakker.
Ek droom oor ‘n Kerk wat die diversiteit wat daar eendag in die hemel gaan wees, nou reeds weerspieël. Ek droom oor ‘n Kerk waar mense wat nie dieselfde dink, klink of lyk nie, álmal tuis kan voel. Dit begin by my en by jou…
Met al die slegte nuus in ons lewe kan ons baat met ‘n bietjie goeie nuus. Daarom het ek gedink om gou 5 voorbeelde vir jou te noem van waar ek die Here die afgelope week in ons gemeente gesien werk het.
1.) Die Heilige Gees word gehoorsaam.
In ons gemeentebrief het ek jou vertel van ons sendelinge, Alfred & Belinda Paetzold, se groot terugslag met Alfred se gesondheid. Ek het ook – nogal huiwerig – gevra of daar nie dalk iemand is wat ‘n voertuig kan beskikbaarstel om Alfred’hulle uit Lichinga te help trek nie.
Kort daarna het ‘n vrou in ons gemeente haar kom aanmeld. Sy het gesê sy voel die Heilige Gees druk dit op haar hart om haarself en haar voertuig te kom aanbied. ‘n Ander lidmaat het hulle waentjie ook vir die trek beskikbaar gestel.
Iets van die Handelinge-gemeente se mededeelsaamheid het voor my oë afgespeel. Gelowiges in ons gemeente het – onder leiding van die Heilige Gees – van hulleself gegee ter wille van ander.
2.) Omgee word tasbaar.
Ons gemeente is onlangs diep geraak deur die afsterwe van die tienerseun, CF Wagner, nadat hy sy stryd teen kanker verloor het. Ons was almal vol vertroue dat hy gesond gaan word.
Ek was nog besig om deur my eie verslaentheid te werk. Toe hoor ek ‘n vriendekring in ons gemeente, Ytipan-innipens, skenk vanuit die opbrengs van hulle pannekoekverkope by Innibos, ‘n bydrae aan die Wagner-gesin om te help met die mediese onkostes – in totaal ongeveer R12900.
Dit was vir my ‘n prentjie van ‘n geloofsgemeenskap wat by mekaar bly staan deur dik en dun. Ek het Jesus gesien in die manier waarop hulle hul omgee, tasbaar maak.
3.) Mense loop die ekstra myl.
In my vorige nuusbrief het ek ook gesê dat ons gemeente se finansies onder druk is. Sedert ons land tot “rommelstatus” geval het, het ons gemeente nog elke maand ‘n 16% agterstand op ons begroting beleef. Dit klink dalk nie na baie nie, maar die opgeloopte effek daarvan het ‘n groot effek.
Vry van enige manipulasie, het lidmate toe maandeinde slaan, diep in hulle sakke gekrap om die saak reg te stel. Ten spyte daarvan dat mense se persoonlike finansies ook onder druk is, was dit die eerste maand in hierdie boekjaar wat ons die teiken gehaal het.
Duidelik was dit die Heilige Gees wat mense oortuig het om by te dra – en duidelik was dit begroet met gehoorsaamheid. Ek het gesien hoe gelowiges wat sélf onder druk is, die ekstra myl loop sodat die gemeente se werk volhoubaar kan voortgaan.
4.) Wapens word neergelê.
Ek moes die afgelope week ‘n pastorale gesprek tussen twee partye fasiliteer. Omdat dit vertroulik is, wil ek uiteraard baie kripties wees sonder om in detail in te gaan. Wat ek wel kan sê, is dat daar ‘n ernstige skaad van vertroue was wat diep emosionele wonde gelos het.
En toe gebeur die onmoontlike…die twee partye kies om die wapens neer te lê en mekaar te vergewe. Ek het met my eie oë gesien hoe sagte harte, die hardheid van die lewe troef – hoe die wapens van Jesus – liefde en vergifnis – heling bring.
5.) ‘n Nuwe geboorte word aanskou.
Daar was ook hierdie week ‘n nuwe geboorte gewees. Ek praat níe van die soort waar ‘n babatjie uit ‘n Ma se baarmoeder gehaal word nie. Ek praat van díe soort waarvan Jesus vertel – ‘n “geesgeboorte” – oftewel ‘n “bekering”.
Dit is nie die tipe ding wat sonder ‘n kragtige werking van die Heilige Gees kan gebeur nie. Iemand kom immers oor van die duisternis na die lig! Net die Here kan so iets bewerk.
Dus, so tussendeur al die slegte nuus en spanning van ons tyd, moet ons onthou dat die Here aan die werk is. Hy is in ons midde…
Die kwartaal lê agter ons rug en die skoolvakansie wink! Dit was ‘n lekker besige kwartaal. As jy kinders op skool het, hoop ek vir jou part dat jy dit bietjie rustiger kan neem in die volgende week of twee van die wintervakansie. In ons gemeente gaan dinge egter onverpoos aan. Ek deel graag die volgende met jou sodat jy op hoogte kan bly…
1.) Slegte nuus oor ons sendelinge
Eers die slegte nuus: Ons sendelinge, Alfred en Belinda Paetzold, het slegte nuus oor Alfred se gesondheid gekry. Dit lyk vir ons of hy ‘n soort motor-neuron siekte opgedoen het. Óns wat vir Alfred-hulle persoonlik ken, is verslae oor hierdie verskriklike hartseer. Sal jy asseblief vir hierdie gesin bid? Hulle het soveel om nou te verwerk…
Alfred-hulle moet ook nou vanweë sy gesondheid uit Lichinga uit onttrek. Ek wil vrymoedigheid neem om te vra of ‘n gemeentelid nie dalk ‘n bakkie beskikbaar kan stel om hierdie gesin voor die 20ste Julie te help trek nie? Dit kan ‘n gewone 4×2 voertuig wees. Indien so iets binne jou vermoë is, sal ons dit ontsettend waardeer as jy ons sal laat weet. Reageer sommer op hierdie epos.
2.) Agterstand op ons begroting
Die ander stukkie slegte nuus is dat ons maandeliks ongeveer ‘n 16% agterstand op ons begroting beleef. Dit klink dalk nie veel nie, maar die opgehoopte effek daarvan in ‘n jaar, kan ‘n baie nadelige uitwerking op die gemeente se bedieningsmoontlikhede hê.
Om hierdie rede hou ons jou konstant op hoogte van die situasie. Baie dankie aan elkeen wat dankoffer gee – sonder jou bydra kan die gemeente nie funksioneer nie.
Aangesien slegs 29% van ons lidmate maandeliks ‘n bydrae maak, wil ek tog vra of jy – indien jy nog nie dankoffer gee nie – nie asseblief ernstig wil oorweeg of jy jou op hierdie manier aan ons gemeente wil verbind nie? Ons gemeente maak ‘n wesenlike verskil in mense se lewens, en jy kan ‘n aktiewe aandeelhouer daarvan wees.
Jy kan ‘n debietorder teken (Klik hier om een af te laai), of alternatiewelik kan jy ‘n direkte oorbetaling in die gemeente se rekening maak. Dit is:
• Rekeningnaam: Ned Geref Gemeente Witrivier
• Tak: Witrivier
• Takkode: 632005
• Soort rekening: Tjekrekening
• Rekeningnommer: 1370 580 002
3.) Uitreik na Mosambiek
Ons gemeente stuur hierdie skoolvakansie weer ‘n uitreikspan na Mosambiek (7-16 Julie). Die span bestaan uit sowat 18 mense (beide tieners en volwassenes). Dit is ‘n voorreg om so groot span uit te stuur om ons sendelinge, Jaco en Inge Le Roux, te gaan bemoedig en ook om sélf daar te gaan werk. Bid asseblief dat die span veilig sal reis – en veral vir Ds Eddie wat die span lei.
4.) Ester-konferensie in die Laeveld
Ons gemeente is bevoorreg om gekies te geword het as die gasheer van die Laeveld se Ester-konferensie. Dit vind Saterdag 5 Augustus by ons gemeentesentrum plaas, en Ds Elza Meyer sal weer die spreker wees. Kaartjies kos R150.
Vir navrae kan jy ‘n epos na ester@ngwitrivier.co.za stuur. Kaartjies kan by die kerkkantoor gekoop word, of alternatiewelik by Magda Coetzer by Carmel.
Dit beloof om soos voorheen ‘n sprankelgeleentheid te wees!
5.) Alpha kursus
Die Alpha-kursus begin weer eersdaags in ons gemeente. Hierdie kursus is bekend daarvoor dat dit mense se lewens omkeer. Klik gerus op die skakelom byvoorbeeld na die getuienis te luister van ‘n geharde krimineel wat deur die Alpha kursus tot bekering gekom het.
In ons gemeente skop die kursus Maandag 7 Augustus af. Dit is ideaal vir mense wat baie vrae oor die Bybel het. Registreer vir die kursus deur sommer op hierdie epos terug te reageer.
Kort na die skole weer begin het, skop ons nuwe kwartaalreeks af… Hierdie jaar, 500 jaar gelede, het die reformasie plaasgevind. Maar dit beteken nie dat die gebeure van die reformasie irrelevant is nie. Ons gaan in die reeks weer vars dink oor die rol van die Skrif in ons lewe asook die plek van genade en hoe geloof werk…
Om bietjie die historiese konteks van die reformasie te skilder, gaan ons as gemeente die film “Luther” saam kyk. Dit is ‘n aangrypende fliek – hou dus die aand van Dinsdag 8 Augustus oop. Die volgende dag is dit ‘n openbare vakansiedag. So, ons dink ons gaan daardie aand lekker as gemeente saam kan kuier en fliek. Meer daaroor later…
7.) Lente karnaval
Jong, en dan maak ons basaar plek vir ‘n lekker “Lente karnaval”**! Dit gons behoorlik van entoesiasme oor hierdie nuwe verwikkeling.
Die datum van die karnaval is Saterdag 2 September en dit gaan op die Laerskool se sportgronde gehou word. Soos die tyd naderstap sal ons meer en meer info vir jou daaroor gee, maar maak seker dat jy dit nie mis nie. Die opwinding loop nou al hoog!
Terugskouend in ‘n sin of twee
Sommer net terugskouend wil ek vir jou sê dat ons die afgelope ruk baie geseënde kampe beleef het. Die Kom Word Nuut-kamp was uiters geslaagd en ‘n hoogtepunt vir elkeen wat saamgegaan het. So ook ons afgelope huwelikskamp by Nkambeni. Dit was ‘n baie lekker kamp en ons gaan dit beslis in die toekoms weer doen.
Dankie ook vir elkeen wat kos, klere en blikkieskos vir ons Knysna-verligting gegee het. Ons was verbaas oor die hoeveelheid middele wat ingekom het, so kort nadat ons ons eie “Stapel van hoop” insameling gehad het. Dalk het jy ook op Facebook die video gesien, maar ons eie koskas het onlangs 50 000 etes aan minderbevoorregte mense verpak.
Ek praat namens my kollegas as ek sê dat ons as leraars uiters bevoorreg voel om in so ‘n dinamiese gemeente te mag dien waar daar soveel dinge gebeur en soveel mense se lewens aangeraak word.
(namens die leraars)
Dankie vir die afgelope week se heerlike kuier rondom die soppotte van ons gemeente! Dit was wonderlik om soveel mense by die Pinkster te sien.
Ek wil jou uitnooi om Sondag saam die Pinksterfees te kom geniet. Dit is die afsluiting van die tema: “Hoe hoor ons God se stem?” en Sondag kyk ons spesifiek na “Praktiese wenke hoe om God se stem rég te hoor”. Ons beplan ‘n spesiale formaat vir ons Pinksternagmaal asook vir ons Pinksterdankoffer.
Pinksterdankoffer is die jaarlikse geleentheid waartydens ons kans kry om ons dankbaarheid teenoor die Here te betuig. Dit maak nie saak hoe groot of hoe klein jou bydrae is nie, wat saak maak is dat jy uit dankbaarheid gee. In die verlede was daar nog elke jaar mense wat op hulle koevertjies geskryf het dat hulle nie meer die finansiële vermoë het om by te dra nie, maar dat hulle harte vol dankbaarheid teenoor die Here is. En dít is die gesindheid wat belangrik is.
Die druk wat ons land se ekonomie tans op mense plaas kan nie weggesteek word nie. Ons sien dit in die finansies van huishoudings, besighede en ook in ons gemeente s’n. Ons omgeefonds waarmee ons mense help, trek ook al hoe swaarder.
Niemand verwag dus van jou om te gee wat jy níe kan nie. Gee net uit dankbaarheid, en ons vertrou die Here dat Hy elke rand en sent op die regte plek sal aanwend.
My kollegas het pertinent vir my gesê dat ek vir jou moet vra om met ons te praat as julle huishouding onder finansiële spanning is. As ons gemeente op enige manier kan help om die pot aan die kook te hou, doen ons dit graag.
Ons sien uit om Sondag sáám as gemeentefamilie bymekaar te wees. Sommige van ons tieners gaan ons help met die nagmaal, en ons kinders sit saam met hulle ouers in die erediens. Oud en jonk gaan dus almal bymekaar wees, en dit is altyd baie spesiaal.
Ek hoop van harte om jou ook daar te hê!
(namens die leraarspan)